พาณิชย์ปทุมธานี ส่งเสริมการเลี้ยงจิ้งหรีดให้กับเกษตรกรและประชาชนเป็นอาชีพใหม่
นางรวีพรรณ ช้างเย็นฉ่ำ พาณิชย์จังหวัดปทุมธานี กล่าวถึงการส่งเสริมการเลี้ยงจิ้งหรีดในจังหวัดปทุมธานี เป็นหนึ่งในอาชีพของเกษตรกรหรือประชาชนในพื้นที่ ซึ่งจากสถานการณ์โควิด -19 ส่งผลให้กิจกรรมทางการตลาด หรือการค้าไม่สามารถดำเนินการได้ตามปกติ ทำให้ต้องหาโอกาสการทำอาชีพเสริม-อาชีพใหม่ที่ทำได้ที่บ้านคือ ตลาดแมลง เป็นแหล่งโปรตีนทางเลือกที่ตลาดทั้งในและต่างประเทศต้องการ รวมทั้งยังตอบโจทย์นโยบายตลาดนำการผลิตของรองนายกรัฐมนตรีและรัฐมนตรีว่าการกระทรวงพาณิชย์ ที่มอบหมายให้พาณิชย์จังหวัด ขับเคลื่อนมุ่งเป็นอาชีพใหม่ให้กับเกษตรกรในพื้นที่ เพราะมีกระบวนการเลี้ยงที่ไม่ต้องลงทุนสูง สามารถเลี้ยงในพื้นที่จำกัดและยังเป็นมิตรกับสิ่งแวดล้อมตอบโจทย์ตลาดพาณิชย์จังหวัดปทุมธานี จึงเดินหน้าแผนขับเคลื่อนงานต่อเนื่อง โดยบูรณาการร่วมกับหน่วยงานในพื้นที่ จัดทำแผนสนับสนุนการเลี้ยงจิ้งหรีด พร้อมจัดอบรมเสริมความรู้ด้านการตลาด นำผู้ประสบความสำเร็จมาแลกเปลี่ยนข้อมูล สร้างเครือข่ายขับเคลื่อนทั้งภาคการผลิตและการตลาด เพื่อช่วยพลิกวิกฤติเป็นโอกาสให้กับเกษตรกรและประชาชนส่งเสริมการเลี้ยงจิ้งหรีด เป็นสัตว์เศรษฐกิจใหม่แหล่งโปรตีนทางเลือก เพื่อช่วยสร้างรายได้ สร้างเศรษฐกิจฐานที่เข้มแข็งให้กับจังหวัด  พาณิชย์จังหวัดปทุมธานี ยังกล่าวถึงภาพรวมตลาดแมลงมีทิศทางที่ดีและเติบโตต่อเนื่อง จากสถิติการส่งออกสินค้าแมลงมีชีวิต พบว่าไทยเป็นตลาดส่งออกอันดับที่ 17 ของโลก ในช่วง 5 เดือนแรกของปี 2564 ไทยส่งออกสินค้าแมลงสู่ตลาดโลกปริมาณ 575 ตัน มูลค่า 85,346 เหรียญสหรัฐฯ ขยายตัวร้อยละ 29 เมื่อเทียบกับมูลค่าการส่งออกในช่วงเวลาเดียวกันของปี 2563 ตลาดส่งออกอันดับหนึ่งได้แก่ สหรัฐอเมริกา ขณะที่ตลาดในประเทศมุลค่าของจิ้งหรีดสดและแปรรูปมากกว่า 3 พันล้านบาท จำนวนเกษตรกร 20,000 ราย ปริมาณผลผลิต 7,000 ตันต่อปี